נמל ג'בל עלי

נמל ג'בל עלי (באנגלית: Port of Jebel Ali ;בערבית: ميناء جبل علي, תעתיק: מינה ג'בל עלי) הוא נמל מים עמוקים הממוקם בג'בל עלי, דובאי, איחוד האמירויות הערביות. ג'בל עלי הוא הנמל התשיעי העמוס בעולם, הנמל הגדול ביותר מעשה ידי אדם, והנמל הגדול והעמוס ביותר במזרח התיכון. הוא נבנה בסוף שנות ה-70 של המאה ה-20 במטרה להשלים את צורכי נמל ראשיד. גאוגרפיה נמל ג'בל עלי ממוקם 35 קילומטרים דרומית־מערבית לדובאי, במפרץ הפרסי. הוא קרוב לדרך המשי הימית, העוברת מסין והודו במזרח, דרך ים סוף ותעלת סואץ לים התיכון, ומשם לאירופה. הקמה נמל ג'בל עלי נבנה בסוף שנות ה-70 של המאה ה-20 בהחלטת שליט האמירויות ראשד בן סעיד אאל מכטום. מטרת הקמתו הייתה להשלים את נחל ראשיד. הוא נחנך על ידי המלכה אליזבת השנייה ב-26 בפברואר 1979. סביבו נבנה הכפר ג'בל עלי עבור עובדיו, ואוכלוסייתו מנתה 300 תושבים. במשך השנים כפר ג'בל עלי התרחב לעיר ובשנת 2024 עמדה אוכלוסיית העיר על 540,732 תושבים. פעילות הנמל מאכלס למעלה מ־5,000 חברות מ־120 מדינות ברחבי העולם. עם 67 עמדות עגינה ובשטח של 134.68 קילומטרים רבועים. ג'בל עלי הוא הנמל המלאכותי הגדול בעולם והנמל הגדול ביותר במזרח התיכון. נמל ג'בל עלי הפך לנמל שבו מבקרות אוניות צי ארצות הברית בתדירות הגבוהה ביותר מחוץ לארצות הברית. בשל עומק המעגן וגודלם של מתקני הנמל, נושאת המטוסים נימיץ וכן מספר אוניות מקבוצת הקרב המלווה אותה עוגנות לצד רציפי הנמל כברציפי נמל הבית שלהם בארצות הברית. בשל תדירות הביקורים הללו הוקמו בסמוך לרציף נושאות המטוסים מתקני שירות ובילוי קבועים למחצה (המכונים בפי אנשי השירות "ארגז החול The Sandbox"). עורף נמל ג'בל עלי משתרע על פני למעלה ממיליון מטרים רבועים של שטחי מכולות. כמו כן, הוא כולל שטחים לאחסון מטען כללי לטווח בינוני ולטווח ארוך, ובהם שבעה מחסנים מסוג "Dutch barns" בשטח כולל של כמעט 19 אלף מטרים רבועים ו־12 סככות מקורות בשטח כולל של 90.5 אלף מטרים רבועים. בנוסף, הנמל כולל כ־960 אלף מטרים רבועים של שטחי אחסון פתוחים. נמל ג'בל עלי מחובר למערכת הכבישים המהירים של דובאי ולאתר המטענים של נמל התעופה הבינלאומי של דובאי. מתקני אתר המטענים מסוגלים לטפל ביעילות ובמהירות בכמות מטענים גדולה, דבר המאפשר מעבר של סחורות תוך ארבע שעות מהאונייה למטוס. שירות ההובלות המסחרי של חברת DPA מוביל מכולות ומטענים כלליים בין נמל ג'בל עלי, לנמל ראשיד ושאר איחוד האמירויות הערביות מדי יום. נמל ג'בל עלי הוא אחד האתרים המרכזיים של חברת האיכסון והשינוע העולמית DP World שדורג במקום התשיעי בדירוג נמלי המכולות הגדולים בעולם לאחר שטיפל ב־7.62 מיליון TEU בשנת 2005, נתון המשקף גידול של 19% בתפוקה לעומת שנת 2004. נמל ג'בל עלי דורג במקום השביעי בין נמלי העולם הגדולים בשנת 2007. בשנת 2021 טופלו בנמל 13.7 מיליון TEU מכולות. נמל ג'בל עלי מנוהל על ידי חברת Dubai Ports World, חברה ממשלתית בבעלות אמירות דובאי. במהלך מבצע שאגת הארי, נפגע הנמל כתוצאה מתקיפות איראניות. הרחבת הנמל הרחבת נמל ג'בל עלי החלה בשנת 2001 כחלק מתוכנית האב של הנמל. הפרויקט כולל 15 שלבים, אשר הושלמו לאורך עשור. השלב הראשון הושלם בשנת 2007 והגדיל את קיבולת האחסון והטיפול ב־2.2 מיליון TEU ואת אורך הרציפים ב־1,200 מטרים. הפרויקט כולו כולל 2.4 קילומטרים של רציפים חדשים, רחבת מכולות בעורף הנמל ותשתיות ומבנים תומכים הדרושים להפעלת מסוף מתפקד במלואו. הנמל החדש הוקם על קרקע שיובשה מן הים, המשתרעת מערבית מהנמל הקיים וממוקמת ממערב למתחם אי הדקל ג'ומיירה. התוכנית ההרחבה צפויה להגדיל ביותר מפי שבעה את הקיבולת הכוללת של נמל ג'בל עלי, ובכך להפוך אותו לנמל המכולות הגדול בעולם, תוך עקיפת נמלי שנגחאי וסינגפור. פרסים ב-9 באפריל 2011 זכה נמל ג'בל עלי בפרס הזהב לנמל הימי הטוב ביותר מטעם הוועדה העליונה לאבטחת נמלי ים ושדות תעופה אזרחיים של איחוד האמירויות הערביות. גלריה ראו גם מינה ראשיד דובאי הובלת מכולות קישורים חיצוניים אתר האינטרנט הרשמי של נמל ג'בל עלי (באנגלית) היסטוריה של דובאי מערכת פורט2פורט, אחרי מתקפת הכטב"מים: חודשה הפעילות בנמל ג'בל עלי בדובאי, באתר Port2Port, ‏2 במרץ 2026 הודעה על חידוש הפעילות בנמל ג'בל עלי שבאמירויות במהלך "מלחמת שאגת הארי" dubaitea_admin, אזור חופשי ג'בל על, ‏4 בספטמבר 2023 רואן סלימאן, התושבים במדינות ערב המותקפות שומעים אזעקות, אבל אין להם לאן לברוח, באתר הארץ, 2 במרץ 2026 ZNews, מלון איקוני בדובאי עולה בלהבות לאחר מתקפת טילים., באתר vietnam.vn, ‏1 במרץ 2026 דניאל סלאמה, פיצוץ עז בדובאי, ספינה שעגנה בנמל עלתה באש | תיעוד, באתר ynet, 7 ביולי 2021 הערות שוליים